KIRJALLINEN KYSYMYS P-0669/00 esittäjä(t): Anna Terrón i Cusí (PSE) komissiolle. Direktiivin 92/61/ETY sisällyttäminen Espanjan lainsäädäntöön.



Virallinen lehti nro 330 E , 21/11/2000 s. 0200 - 0201



KIRJALLINEN KYSYMYS P-0669/00 esittäjä(t): Anna Terrón i Cusí (PSE) komissiolle (29. helmikuuta 2000) Aihe: Direktiivin 92/61/ETY sisällyttäminen Espanjan lainsäädäntöön Direktiivin 92/61/ETY(1) sisällyttäminen Espanjan lainsäädäntöön on synnyttänyt useita ajoneuvojen hyväksymistä, liikennettä ja rekisteröintiä koskevia määräyksiä. Yksi tuoreimmista on uusi yleinen ajoneuvoasetus (RD 2822/98, 23. 12.1999). Tässä asetuksessa 2-, 3- tai 4-pyöräiset ajoneuvot, joilla on edellä mainitussa direktiivissä kuvatut ominaisuudet, luokitellaan mopedeiksi. Tämän perusteella kysyn seuraavaa. Onko komissio tietoinen väitetystä syrjivästä kohtelusta, joka Espanjassa kohdistuu kevyisiin nelipyöräisiin mopedeihin ja jolla rikotaan yhteisön direktiiviä, koska Espanjassa 2- ja 3-pyöräisten mopedeiden ja moottoripyörien valmistajat saavat valtion piilotukia? Onko komissio tietoinen myös nelipyöräisten mopedien väitetystä syrjivästä verotuksesta, joka on taannehtivaa ja epäsuoraa samaan tapaan kuin muillakin mopedeilla, erityisesti ALV:n ja eräitä liikennevälineitä koskevan erityisveron osalta? Jos direktiiviä halutaan soveltaa oikein, eikö nelipyöräisiin mopedeihin pitäisi soveltaa samoja sääntöjä kuin kaikkiin muihinkin mopedeihin? (1) EYVL L 225, 10.8.1992, s. 72. Frederik Bolkesteinin komission puolesta antama vastaus (24. maaliskuuta 2000) Kaksi- tai kolmipyöräisten moottoriajoneuvojen tyyppihyväksynnästä 30 päivänä kesäkuuta 1992 annetun neuvoston direktiivin 92/61/ETY 1 artiklan 2 kohdassa jaetaan direktiivissä tarkoitetut ajoneuvot mopoihin, moottoripyöriin ja kolmipyöriin. Lisäksi 1 artiklan 3 kohdassa säädetään direktiivin soveltamisesta sellaisiin nelipyöräisiin moottoriajoneuvoihin (nelipyöriin), joilla on 1 artiklan 3 kohdan a ja b alakohdassa määritellyt ominaisuudet. Espanjan viranomaiset ilmoittivat komissiolle 29. tammikuuta 1993 päivätyllä kirjeellä tämän direktiivin saattamisesta osaksi Espanjan lainsäädäntöä. Espanjan viranomaiset välittivät myös jäljennöksen siitä lakisäädöksestä, jolla täytäntöönpano tapahtui: 24. heinäkuuta 1992 annettu ministerin määräys 18634, joka julkaistiin Virallisessa lehdessä nro 187 (sivu 27373) 5. elokuuta 1992. Komission hallussa olevien tietojen perusteella ei voida todeta, saavatko kaksi- tai kolmipyöräisten mopojen ja moottoripyörien valmistajat piilotukia. Komissio on täysin selvillä eriytetystä verotuskohtelusta, jota Espanja soveltaa mopoihin sen mukaan, onko niissä kaksi, kolme vai neljä pyörää. Alv:n osalta ne kaksi- tai kolmipyöräiset mopot, joiden sylinteritilavuus on alle 50 kuutiosenttimetriä (cm3), kuuluvat Espanjassa alennetun alv-kannan piiriin, kun taas muihin sovelletaan tavanomaista verokantaa. Koska mopot eivät kuulu jäsenvaltioiden liikevaihtoverolainsäädännön yhdenmukaistamisesta yhteinen arvonlisäverojärjestelmä: yhdenmukainen määräytymisperuste 17 päivänä toukokuuta 1977 annetun kuudennen neuvoston direktiivin 77/388/ETY(1) H liitteessä lueteltuihin tavaroihin, joihin voidaan soveltaa alennettua verokantaa, komissio aikoo tarkastella, onko aiheellista aloittaa asiaa koskeva menettely EY:n perustamissopimuksen 226 artiklan (entisen 169 artiklan) mukaisesti. Tässä jäsenvaltiossa tiettyihin liikennevälineisiin sovellettu erityisvero puolestaan peritään uusien tai käytettyjen moottoriajoneuvojen ensimmäisen lopullisen Espanjaan rekisteröinnin yhteydessä, lukuun ottamatta tiettyjä ajoneuvoluokkia, joista yksi on sellaisten kaksi- tai kolmipyöräisten mopojen luokka, joiden sylinteritilavuus on enintään 250 cm3. Kevyiden nelipyörien rekisteröinti sitä vastoin kuuluu veron piiriin. Koska tätä veroa ei ole yhdenmukaistettu yhteisön tasolla, Espanja voi valita, mihin luokkiin se sitä soveltaa. (1) EYVL L 145, 13.6.1977.